Ouma en 2 kleinkinders in hul huis vermoor | Netwerk24
Deur Marietie Louw-Carstens 08 Julie 2020 12:01
Brig. Motlafela Mojapelo, polisiewoordvoerder in Limpopo, sê Paulina Mafifi (67), is in 'n plas bloed in haar huis in die Maokeng-nedersetting in Senwabarwana buite Polokwane gekry.
Twee van haar kleinkinders, Nathaniel Mafifi (9) en Selaelo Mafifi (7), is naby hulle ouma se lyk gekry.
Mojapelo sê hulle het gapende wonde oral oor hulle liggame gehad.
Die kinders se ma (29) was nie in die huis toe hulle vermoor is nie.
Bure van Mafifi het Dinsdagmiddag onraad vermoed toe hulle gesien het dat niemand die hele dag uit die huis gekom het nie.
Hulle het Mafifi op haar selfoon gebel maar daar was nie antwoord nie. Die bure het toe die polisie laat weet waarna daar omstreeks 16:00 op die drie lyke afgekom is.
Mojapelo sê daar word vermoed dat Mafifi en haar kleinkinders moontlik al Maandagaand of in die vroeë ure van Dinsdag vermoor is.
Mavhungu Lerule-Ramakhanya, LUR vir veiligheid in Limpopo, het haar skok oor die moorde uitgespreek.
Sy het in 'n verklaring gesê sy is bekommerd oor die toename in moorde van vroue en kinders in Limpopo.
Die Mafifi-moorde kom 'n dag nadat 'n 43-jarige man sy vriendin (38) en haar niggie (27) in 'n familietreurspel in Namakgale buite Phalaborwa doodgeskiet het.
Die man het ook sy 16-jarige dogter geskiet, maar sy het oorleef. Die dogter het die dag vantevore 'n klagte van verkragting teen hom by die polisie aanhangig gemaak. Sy is ernstig gewond. Die man het homself daarna doodgeskiet.
"Ons doen 'n beroep op die publiek om saam met die polisie te werk en inligting te verskaf sodat die skuldiges in hegtenis geneem kan word, " het Lerule-Ramakhanya gesê.
Lt. genl. Nneke Ledwaba, polisiehoof in Limpopo, sê daar sal nie gerus word totdat die moordenaar(s) van die Mafifi-familie in hegtenis geneem is nie.